CELEX: 32014R0642
Language: ro
Date: 2014-06-16 00:00:00
Title: Regulamentul (UE) nr. 642/2014 al Consiliului din 16 iunie 2014 de înființare a întreprinderii comune Shift2Rail

17.6.2014   
            
            
               RO
            
            
               Jurnalul Oficial al Uniunii Europene
            
            
               L 177/9
            
         REGULAMENTUL (UE) NR. 642/2014 AL CONSILIULUI
   din 16 iunie 2014
   de înființare a întreprinderii comune Shift2Rail
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 187 și articolul 188 primul paragraf,
   având în vedere propunerea Comisiei Europene,
   având în vedere avizul Parlamentului European (1),
   având în vedere avizul Comitetului Economic și Social European (2),
   întrucât:
   
               (1)
            
            
               Strategia Europa 2020: O strategie europeană pentru o creștere inteligentă, ecologică și favorabilă incluziunii subliniază necesitatea dezvoltării unor condiții favorabile pentru investițiile în domeniile cunoașterii și inovării, inclusiv al ecoinovării, pentru atingerea obiectivului unei creșteri inteligente, sustenabile și incluzive în Uniune.
            
         
               (2)
            
            
               Cartea albă a Comisiei din 28 martie 2011 intitulată „Foaie de parcurs pentru un spațiu european unic al transporturilor” (denumită în continuare „Cartea albă”) a subliniat nevoia de a crea un spațiu feroviar european unic, pentru realizarea obiectivului unui sistem de transport european mai competitiv și mai eficient din punctul de vedere al utilizării resurselor, precum și nevoia de a aborda probleme societale majore, cum ar fi creșterea cererii de trafic, congestionarea traficului, securitatea aprovizionării cu energie și schimbările climatice. Aceasta a adăugat că inovarea va fi o componentă esențială a acestei strategii și că cercetarea din Uniune trebuie să abordeze întregul ciclu al cercetării, inovării și implementării în mod integrat, concentrându-se pe cele mai promițătoare tehnologii și reunind toți actorii implicați.
            
         
               (3)
            
            
               Programul-cadru pentru cercetare și inovare 2014-2020 (denumit în continuare „Orizont 2020”), instituit prin Regulamentul (UE) nr. 1291/2013 al Parlamentului European și al Consiliului (3), își propune să sporească impactul eforturilor de cercetare și inovare prin combinarea fondurilor Uniunii cu cele din sectorul privat în cadrul unor parteneriate public-privat (PPP) în domenii în care cercetarea și inovarea pot contribui la atingerea obiectivelor mai ample ale Uniunii privind competitivitatea, atragerea investițiilor private și soluționarea provocărilor societale. Parteneriatele respective ar trebui să se bazeze pe un angajament pe termen lung, incluzând o contribuție echilibrată din partea tuturor partenerilor, să își asume responsabilitatea pentru îndeplinirea obiectivelor lor și să fie în concordanță cu obiectivele strategice ale Uniunii în materie de cercetare, dezvoltare și inovare. Guvernanța și funcționarea acestor parteneriate ar trebui să fie deschise, transparente, eficace și eficiente și să ofere unei game largi de părți interesate active în domeniile lor specifice ocazia de a participa. Implicarea Uniunii în aceste parteneriate poate lua forma unor contribuții financiare acordate întreprinderilor comune înființate pe baza articolului 187 din Tratatul privind funcționarea Uniunii Europene (TFUE).
            
         
               (4)
            
            
               În conformitate cu Regulamentul (UE) nr. 1291/2013 și cu Decizia 2013/743/UE a Consiliului (4), se poate acorda sprijin întreprinderilor comune înființate în temeiul Orizont 2020 în condițiile specificate în decizia respectivă.
            
         
               (5)
            
            
               Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată „Parteneriate public-privat în cadrul Orizont 2020: un instrument eficient de asigurare a inovării și creșterii în Europa” a identificat parteneriate public-privat specifice care să beneficieze de sprijin, inclusiv cele cinci întreprinderi comune pentru inițiative tehnologice comune și întreprinderea comună SESAR (Single European Sky ATM Research). În plus, comunicarea a făcut apel la crearea unei întreprinderi comune în sectorul feroviar, având în vedere amploarea eforturilor de cercetare și inovare necesare pentru întărirea rolului de lider al Uniunii în domeniul tehnologiilor feroviare și nevoia strategică de a finaliza spațiul feroviar european unic.
            
         
               (6)
            
            
               Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată „Al patrulea pachet feroviar — Finalizarea spațiului feroviar unic european pentru a încuraja competitivitatea și creșterea economică a Uniunii” (denumit în continuare „al patrulea pachet feroviar”) a subliniat necesitatea creării unei întreprinderi comune în sectorul feroviar, care să contribuie la dezvoltarea căilor ferate ca mod de transport prin promovarea de inovații radicale în ceea ce privește materialul rulant pentru călători, transportul de marfă, sistemele de management al traficului și infrastructura feroviară. Luând în considerare deficitul de fonduri publice, aceasta a subliniat importanța obținerii unui raport calitate-preț superior în sectorul feroviar ca urmare a creării unei piețe unice și a făcut apel la o abordare mai europeană a transportului feroviar pentru facilitarea transferului modal de la transportul rutier și cel aerian la transportul pe șine.
            
         
               (7)
            
            
               Întreprinderea comună Shift2Rail (denumită în continuare „întreprinderea comună S2R”) ar trebui să fie un PPP care să vizeze stimularea și o mai bună coordonare a investițiilor Uniunii în cercetare și inovare în sectorul feroviar, în vederea accelerării și facilitării tranziției spre o piață feroviară a Uniunii mai integrată, mai eficientă, mai sustenabilă și mai atractivă, în conformitate cu nevoile comerciale ale întreprinderilor din sectorul feroviar și cu obiectivul general de realizare a unui spațiu feroviar unic european. În particular, întreprinderea comună S2R ar trebui să contribuie la atingerea obiectivelor specifice definite în Cartea albă și în cel de al patrulea pachet feroviar, cum ar fi: îmbunătățirea eficienței sectorului feroviar în beneficiul finanțelor publice; lărgirea sau modernizarea semnificativă a capacității rețelei feroviare, pentru a permite transportului feroviar să concureze eficient și să preia o proporție sensibil mai mare din transportul de călători și de marfă; îmbunătățirea calității serviciilor de transport feroviar, prin satisfacerea nevoilor călătorilor și a expeditorilor de marfă; îndepărtarea obstacolelor tehnice care afectează în continuare interoperabilitatea și eficiența sectorului feroviar; și reducerea externalităților negative legate de transportul feroviar. Evoluția întreprinderii comune S2R în direcția îndeplinirii acestor obiective ar trebui măsurată pe baza unor indicatori-cheie de performanță.
            
         
               (8)
            
            
               Normele privind organizarea și funcționarea întreprinderii comune S2R ar trebui prevăzute în statutul întreprinderii comune S2R, ca parte a prezentului regulament.
            
         
               (9)
            
            
               Membrii fondatori ai întreprinderii comune S2R ar trebui să fie Uniunea, reprezentată de Comisie, și membrii fondatori, alții decât Uniunea, enumerați în anexa II la prezentul regulament, cu condiția ca aceștia să accepte statutul întreprinderii comune S2R. Acești membri fondatori alții decât Uniunea sunt entități juridice unice, solide din punct de vedere financiar, care au capacitatea financiară și care, în urma unor consultări intensive cu părțile interesate, și-au exprimat, în scris, acordul de a aduce o importantă contribuție financiară pentru continuarea activităților de cercetare în domeniul întreprinderii comune S2R, în cadrul unei structuri bine adaptate naturii unui parteneriat public-privat.
            
         
               (10)
            
            
               Participarea substanțială a industriei este un element esențial al inițiativei Shift2Rail (denumită în continuare „inițiativa S2R”). Prin urmare, este esențial ca bugetul public alocat inițiativei S2R să fie completat de contribuții cel puțin egale din partea sectorului. Prin urmare, aderarea va fi deschisă și altor entități publice sau private care doresc să angajeze resursele necesare efectuării de activități de cercetare și inovare în domeniul întreprinderii comune S2R.
            
         
               (11)
            
            
               Obiectivul întreprinderii comune S2R ar trebui să fie managementul activităților de cercetare, dezvoltare și validare desfășurate în cadrul inițiativei S2R, prin combinarea finanțării publice și private asigurate de membrii săi și prin recurgerea la resurse tehnice interne și externe. Aceasta ar trebui să stabilească noi forme de colaborare, conforme cu normele concurențiale, între părțile interesate din întregul lanț valoric feroviar și din afara sectorului feroviar tradițional și să aducă experiența și cunoștințele tehnice ale Agenției Europene a Căilor Ferate în soluționarea unor probleme legate de interoperabilitate și siguranță.
            
         
               (12)
            
            
               Pentru a-și atinge obiectivele, întreprinderea comună S2R ar trebui să ofere sprijin financiar, în principal sub formă de granturi acordate membrilor săi și prin cele mai adecvate măsuri, cum ar fi achizițiile publice sau atribuirea de granturi în urma unor cereri de propuneri.
            
         
               (13)
            
            
               Întreprinderea comună S2R ar trebui să funcționeze în mod deschis și transparent, furnizând la timp toate informațiile relevante disponibile organismelor sale pertinente și promovându-și totodată activitățile, inclusiv prin activități de informare și difuzare adresate publicului larg. Normele de procedură ale organismelor întreprinderii comune ar trebui să fie puse la dispoziția publicului.
            
         
               (14)
            
            
               În perspectiva obiectivului general al cadrului Orizont 2020 de a obține o simplificare și o coerență sporite, toate cererile de propuneri lansate de întreprinderea comună S2R ar trebui să țină seama, în principiu, de durata Orizont 2020.
            
         
               (15)
            
            
               Activitățile desfășurate de întreprinderea comună S2R sunt, în principal, activități de cercetare și inovare. Prin urmare, finanțarea din partea Uniunii ar trebui plătită din fondurile alocate Orizont 2020. Pentru a obține un impact maxim, întreprinderea comună S2R ar trebui să dezvolte sinergii strânse cu alte programe și instrumente de finanțare ale Uniunii, în special cu Mecanismul pentru interconectarea Europei sau mecanismul de finanțare cu partajarea riscurilor, pentru a sprijini acțiuni destinate desfășurării de soluții inovatoare ale întreprinderii comune S2R. Mai mult, Orizont 2020 ar trebui să contribuie la eliminarea decalajelor privind cercetarea și inovarea din cadrul Uniunii prin promovarea sinergiilor fondurile structurale și de investiții europene (fondurile ESI). Prin urmare, ar trebui ca întreprinderea comună S2R să dezvolte interacțiuni strânse cu fondurile ESI, care pot contribui în mod specific la consolidarea capacităților de cercetare și inovare locale, regionale și naționale în domeniul întreprinderii comune S2R și la susținerea eforturilor de specializare inteligentă.
            
         
               (16)
            
            
               Contribuțiile membrilor alții decât Uniunea ar trebui definite în cadrul unui acord de aderare încheiat cu întreprinderea comună S2R. Aceste contribuții nu ar trebui să se limiteze la acoperirea costurilor administrative ale întreprinderii comune S2R și la cofinanțarea necesară desfășurării activităților de cercetare și inovare sprijinite de întreprinderea comună S2R. Contribuțiilor lor ar trebui să vizeze și activitățile suplimentare care urmează a fi întreprinse de către acești membri, în scopul de a garanta un puternic efect de levier. Aceste activități suplimentare ar trebui să constituie contribuții la o inițiativă S2R extinsă.
            
         
               (17)
            
            
               Participarea la acțiuni indirecte finanțate de întreprinderea comună S2R ar trebui să respecte dispozițiile Regulamentului (UE) nr. 1290/2013 al Parlamentului European și al Consiliului (5). Mai mult, întreprinderea comună S2R ar trebui să asigure aplicarea consecventă a normelor prevăzute în prezentul regulament pe baza unor măsuri relevante adoptate de Comisie.
            
         
               (18)
            
            
               De asemenea, ar trebui ca întreprinderea comună S2R să utilizeze mijloace electronice gestionate de Comisie pentru a asigura deschiderea și transparența și a facilita participarea. Prin urmare, cererile de propuneri lansate de întreprinderea comună S2R ar trebui să fie publicate, de asemenea, pe portalul unic dedicat participanților, precum și prin alte mijloace electronice de diseminare prevăzute în Orizont 2020 și gestionate de Comisie. Mai mult, datele relevante referitoare, printre altele, la propuneri, solicitanți, granturi și participanți ar trebui să fie făcute publice de către întreprinderea comună S2R pentru a fi incluse în sistemele electronice de raportare și difuzare ale cadrului Orizont 2020, administrate de Comisie, în format adecvat și cu frecvența corespunzătoare obligațiilor de raportare ale Comisiei.
            
         
               (19)
            
            
               Contribuția financiară a Uniunii la întreprinderea comună S2R ar trebui să fie administrată în conformitate cu principiul bunei gestiuni financiare și cu normele relevante privind gestiunea indirectă prevăzute în Regulamentul (UE, Euratom) nr. 966/2012 al Parlamentului European și al Consiliului (6) și în Regulamentul delegat (UE) nr. 1268/2012 al Comisiei (7).
            
         
               (20)
            
            
               Auditarea beneficiarilor fondurilor Uniunii în temeiul prezentului regulament ar trebui efectuată astfel încât să se reducă sarcina administrativă, în conformitate cu dispozițiile Regulamentului (UE) nr. 1291/2013.
            
         
               (21)
            
            
               Interesele financiare ale Uniunii și ale celorlalți membri ai întreprinderii comune S2R ar trebui să fie protejate prin măsuri proporționale pe tot parcursul ciclului de cheltuieli, inclusiv prin prevenirea, depistarea și investigarea neregulilor, recuperarea fondurilor pierdute, plătite în mod greșit sau incorect utilizate și, dacă este cazul, prin aplicarea de sancțiuni administrative și financiare, în conformitate cu Regulamentul (UE, Euratom) nr. 966/2012.
            
         
               (22)
            
            
               Auditorul intern al Comisiei ar trebui să exercite în cazul întreprinderii comune S2R aceleași prerogative ca și în cazul Comisiei.
            
         
               (23)
            
            
               Având în vedere natura specifică și statutul actual al întreprinderilor comune și pentru a asigura continuitatea cu cel de Al șaptelea program-cadru, ar trebui ca întreprinderile comune S2R să continue să facă obiectul unei descărcări de gestiune separate. Prin derogare de la articolul 60 alineatul (7) și de la articolul 209 din Regulamentul (UE, Euratom) nr. 966/2012, descărcarea de gestiune pentru execuția bugetului întreprinderii comune S2R ar trebui, prin urmare, să fie acordată de Parlamentul European, la recomandarea Consiliului. În consecință, cerințele de raportare prevăzute la articolul 60 alineatul (5) din Regulamentul (UE, Euratom) nr. 966/2012 nu ar trebui să se aplice contribuției Uniunii la întreprinderea comună S2R, ci să fie aliniate, pe cât posibil, la cele prevăzute pentru organismele de la articolul 208 din Regulamentul (UE, Euratom) nr. 966/2012. Auditarea conturilor, precum și a legalității și regularității tranzacțiilor subiacente ar trebui să fie efectuată de Curtea de Conturi.
            
         
               (24)
            
            
               Pentru a facilita înființarea întreprinderii comune S2R, Comisia ar trebui să fie responsabilă de înființarea și de funcționarea inițială a întreprinderii comune S2R, până când aceasta dispune de capacitatea operațională necesară execuției propriului buget.
            
         
               (25)
            
            
               Deoarece obiectivele prezentului regulament, și anume consolidarea cercetării și inovării industriale la nivelul Uniunii prin punerea în aplicare a inițiativei S2R de către întreprinderea comună S2R, nu pot fi realizate în mod satisfăcător de către statele membre, dar, având în vedere evitarea duplicării, menținerea masei critice și garantarea utilizării optime a finanțării publice, pot fi realizate mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este definit la articolul 5 din Tratatul privind Uniunea Europeană. În conformitate cu principiul proporționalității, astfel cum este definit la articolul menționat, prezentul regulament nu depășește ceea ce este necesar pentru realizarea obiectivelor menționate,
            
         ADOPTĂ PREZENTUL REGULAMENT:
   Articolul 1
   Înființare
   (1)   Pentru coordonarea și gestionarea investițiilor efectuate de Uniune în cercetarea și inovarea din sectorul feroviar european, se înființează o întreprindere comună în sensul articolului 187 din TFUE (denumită în continuare „întreprinderea comună S2R”), pentru o durată până la 31 decembrie 2024. Pentru a se ține seama de durata Orizont 2020, cererile de propuneri în temeiul întreprinderii comune S2R ar trebui lansate până cel târziu la 31 decembrie 2020. În cazuri justificate corespunzător, cererile de propuneri pot fi lansate până la 31 decembrie 2021.
   (2)   Întreprinderea comună S2R reprezintă un organism căruia i se încredințează punerea în aplicare a unui parteneriat public-privat, menționat la articolul 209 din Regulamentul (UE, Euratom) nr. 966/2012. Întreprinderea comună S2R este reprezentată de directorul executiv.
   (3)   Întreprinderea comună S2R are personalitate juridică. În fiecare stat membru, aceasta dispune de cea mai extinsă capacitate juridică acordată persoanelor juridice în temeiul legislației respectivelor state. Aceasta poate dobândi sau înstrăina bunuri mobile și imobile și se poate constitui parte în proceduri judiciare.
   (4)   Sediul întreprinderii comune S2R este situat la Bruxelles, în Belgia.
   (5)   Statutul întreprinderii comune S2R (denumit în continuare „statutul”) este prevăzut în anexa I.
   Articolul 2
   Obiective
   (1)   Întreprinderea comună S2R are următoarele obiective generale:
   
               (a)
            
            
               de a contribui la punerea în aplicare a Regulamentului (UE) nr. 1291/2013 și, în special, a obiectivului „Transporturi inteligente, ecologice și integrate” din cadrul pilonului „Provocări societale” prevăzut în Decizia 2013/743/UE;
            
         
               (b)
            
            
               de a contribui la realizarea spațiului feroviar unic european, la o tranziție mai rapidă și mai puțin costisitoare către un sistem feroviar european mai atrăgător, mai ușor de folosit (inclusiv pentru persoanele cu mobilitate redusă), mai competitiv, mai eficient și mai sustenabil și la dezvoltarea unui sector feroviar european puternic și competitiv pe plan mondial. Acest lucru se va realiza printr-o abordare coordonată și cuprinzătoare a necesităților în materie de cercetare și inovare ale sistemului feroviar și ale utilizatorilor săi, care să faciliteze, printre altele, transferul modal de la transportul rutier și cel aerian la transportul pe șine. Această abordare trebuie să acopere materialul rulant, managementul infrastructurii și al traficului pentru segmentele de piață ale transportului de marfă și transportului pe distanțe lungi, traficul de călători regional, local și urban, precum și legăturile intermodale dintre transportul feroviar și alte moduri de transport, oferind utilizatorilor o soluție integrată de la un capăt la altul pentru călătoria pe calea ferată și pentru necesitățile de transport ale acestora — de la sprijin în tranzacții, la asistență în timpul călătoriei;
            
         
               (c)
            
            
               de a institui și a dezvolta — și asigura implementarea eficientă și eficace a unui — plan general strategic (denumit în continuare „planul general S2R”), astfel cum se menționează la articolul 1 alineatul (4) din statut;
            
         
               (d)
            
            
               de a juca un rol important în ceea ce privește proiectele de cercetare și inovare, asigurând coordonarea acestora și furnizând tuturor părților interesate informațiile relevante și disponibile cu privire la proiectele finanțate în întreaga Europă. De asemenea, gestionează toate acțiunile de cercetare și inovare legate de domeniul feroviar cofinanțate de Uniune;
            
         
               (e)
            
            
               de a promova în mod activ participarea și implicarea intensă a tuturor părților interesate din întregul lanț valoric feroviar și din afara sectorului feroviar tradițional, în special: producătorii de echipamente feroviare (atât material rulant, cât și sisteme de comandă a trenurilor) și furnizorii acestora, administratorii de infrastructură, întreprinderile feroviare (călători și marfă), operatorii de metrouri, tramvaie și de sisteme feroviare ușoare, societățile de leasing de vehicule feroviare, organismele de evaluare a conformității notificate și desemnate, asociațiile profesionale (inclusiv reprezentanții sindicatelor), asociațiile de utilizatori (călători și marfă), precum și institutele științifice relevante sau comunitatea științifică relevantă. Mai concret, se asigură implicarea întreprinderilor mici și mijlocii (IMM-uri) definite în Recomandarea 2003/361/CE a Comisiei (8);
            
         
               (f)
            
            
               de a elabora proiecte demonstrative în statele membre interesate, inclusiv în cele care în prezent nu au un sistem feroviar instituit pe teritoriul propriu.
            
         (2)   Întreprinderea comună S2R urmărește, mai exact, dezvoltarea, integrarea, demonstrarea și validarea tehnologiilor și soluțiilor inovatoare care respectă standarde stricte de siguranță și a căror valoare poate fi măsurată, printre altele, în funcție de următorii indicatori-cheie de performanță:
   
               (a)
            
            
               o reducere cu 50 % a costului pe ciclu de viață al sistemului de transport feroviar, prin reducerea costurilor aferente dezvoltării, întreținerii, funcționării și reînnoirii infrastructurii și a materialului rulant, precum și prin creșterea eficienței energetice;
            
         
               (b)
            
            
               o creștere cu 100 % a capacității sistemului de transport feroviar, pentru a face față creșterii cererii de servicii de transport feroviar de călători și de marfă;
            
         
               (c)
            
            
               o creștere cu 50 % a fiabilității și a punctualității serviciilor feroviare (măsurată sub forma unei scăderi cu 50 % a lipsei de fiabilitate și a întârzierilor la sosire);
            
         
               (d)
            
            
               eliminarea ultimelor obstacole tehnice care afectează interoperabilitatea și eficiența sectorului feroviar, în special prin efortul de a închide punctele rămase deschise în specificațiile tehnice de interoperabilitate (STI-uri) din cauza lipsei de soluții tehnologice și de a garanta faptul că toate sistemele și soluțiile relevante dezvoltate de întreprinderea comună S2R sunt complet interoperabile;
            
         
               (e)
            
            
               reducerea externalităților negative legate de transportul feroviar, mai ales în ceea ce privește zgomotul, vibrațiile, emisiile și alte efecte asupra mediului.
            
         Articolul 3
   Contribuția financiară a Uniunii
   (1)   Contribuția financiară maximă a Uniunii la inițiativa Shift2Rail este de 450 000 000 EUR, inclusiv contribuțiile AELS, și este plătită din creditele bugetului general al Uniunii alocate programului specific, de punere în aplicare a Orizont 2020, instituit prin Decizia 2013/743/UE, în conformitate cu dispozițiile relevante ale articolului 58 alineatul (1) litera (c) punctul (iv) și ale articolelor 60 și 61 din Regulamentul (UE, Euratom) nr. 966/2012 referitoare la organismele menționate la articolul 209 din regulamentul respectiv. Contribuția financiară maximă a Uniunii include:
   
               (a)
            
            
               o contribuție financiară maximă a Uniunii la întreprinderea comună S2R de 398 000 000 EUR, pentru acoperirea costurilor administrative și de funcționare. Valoarea maximă a contribuției Uniunii pentru acoperirea costurilor de funcționare este de 13 500 000 EUR;
            
         
               (b)
            
            
               o sumă suplimentară de maximum 52 000 000 EUR, alocată în conformitate cu programul de lucru privind transporturile pentru perioada 2014-2015 al Orizont 2020. Gestionarea acestei contribuții suplimentare poate fi preluată de întreprinderea comună S2R după ce aceasta atinge capacitatea operațională necesară pentru execuția propriului buget.
            
         (2)   Se pot aloca fonduri suplimentare de la alte instrumente ale Uniunii, care să completeze contribuția menționată la alineatul (1) pentru a sprijini acțiunile de implementare a soluțiilor inovatoare ale întreprinderii comune S2R.
   (3)   Dispozițiile referitoare la contribuția financiară a Uniunii sunt stabilite într-un acord de delegare și în acordurile anuale de transfer de fonduri încheiate între Comisie, în numele Uniunii, și întreprinderea comună S2R.
   (4)   Acordul de delegare menționat la alineatul (3) se referă la elementele prevăzute la articolul 58 alineatul (3) și la articolele 60 și 61 din Regulamentul (UE, Euratom) nr. 966/2012, precum și la articolul 40 din Regulamentul delegat (UE) nr. 1268/2012, precum și la elementele următoare, printre altele:
   
               (a)
            
            
               cerințele privind contribuția întreprinderii comune S2R în ceea ce privește indicatorii relevanți de performanță menționați în anexa II la Decizia 2013/743/UE;
            
         
               (b)
            
            
               cerințele privind contribuția întreprinderii comune S2R în vederea monitorizării menționate în anexa III la Decizia 2013/743/UE;
            
         
               (c)
            
            
               indicatorii specifici de performanță referitori la funcționarea întreprinderii comune S2R;
            
         
               (d)
            
            
               măsurile privind furnizarea datelor necesare pentru a se asigura capacitatea Comisiei de a-și formula politica de cercetare și inovare și de a-și îndeplini obligațiile în materie de diseminare și raportare, inclusiv pe portalul unic destinat participanților, precum și prin alte mijloace electronice de diseminare din cadrul Orizont 2020 gestionate de Comisie;
            
         
               (e)
            
            
               dispozițiile privind publicarea cererilor de propuneri ale întreprinderii comune S2R, inclusiv pe portalul unic destinat participanților, precum și prin alte mijloace electronice de diseminare din cadrul Orizont 2020 gestionate de Comisie;
            
         
               (f)
            
            
               utilizarea resurselor umane și modificările cu privire la acestea, în special recrutarea pe grupe de funcții, grade și categorii, exercițiul de reclasificare și orice modificare a numărului de angajați.
            
         Articolul 4
   Contribuțiile membrilor, alții decât Uniunea
   (1)   Fiecare membru al întreprinderii comune S2R, altul decât Uniunea, își aduce propria contribuție sau ia măsuri pentru ca entitățile sale afiliate să aducă această contribuție. Contribuția totală a tuturor membrilor, alții decât Uniunea, este de minimum 470 000 000 EUR pe perioada prevăzută la articolul 1.
   (2)   Contribuția menționată la alineatul (1) constă în:
   
               (a)
            
            
               contribuții la întreprinderea comună S2R de cel puțin 350 000 000 EUR, conform articolului 16 alineatul (2) și articolului 16 alineatul (3) litera (b) din statut, care includ minimum 200 000 000 EUR din partea membrilor fondatori, alții decât Uniunea, și a entităților lor afiliate și minimum 150 000 000 EUR din partea membrilor asociați și a entităților lor afiliate;
            
         
               (b)
            
            
               contribuții în natură de minimum 120 000 000 EUR, din care cel puțin 70 000 000 EUR din partea membrilor fondatori, alții decât Uniunea, și a entităților lor afiliate și cel puțin 50 000 000 EUR din partea membrilor asociați și a entităților lor afiliate, constând în costurile suportate de aceștia cu ocazia implementării unor activități suplimentare, în afara planului de lucru al întreprinderii comune S2R, dar care îl completează pe acesta și contribuie la realizarea obiectivelor planului general S2R. Alte programe de finanțare ale Uniunii pot finanța aceste costuri în conformitate cu normele și procedurile aplicabile. În astfel de cazuri, finanțarea Uniunii nu înlocuiește contribuțiile în natură ale membrilor, alții decât Uniunea, sau ale entităților lor afiliate.
            
         Costurile menționate la litera (b) din primul paragraf nu sunt eligibile pentru sprijin financiar din partea întreprinderii comune S2R. Activitățile corespunzătoare sunt prezentate în acordul de aderare menționat la articolul 3 alineatul (2) din statut, indicându-se valoarea estimată a acestor contribuții.
   (3)   Membrii întreprinderii comune S2R, alții decât Uniunea, raportează până la data de 31 ianuarie a fiecărui an consiliului de conducere al întreprinderii comune S2R cu privire la valoarea contribuțiilor menționate la alineatul (2) pentru fiecare exercițiu financiar anterior. Grupul de reprezentanți ai statelor este, de asemenea, informat în timp util.
   (4)   În vederea evaluării contribuțiilor în natură menționate la alineatul (2) litera (b) din prezentul articol și la articolul 16 alineatul (3) litera (b) din statut, costurile sunt stabilite în conformitate cu practicile contabile uzuale privind costurile ale entităților în cauză, cu standardele contabile aplicabile în țara în care este stabilită entitatea respectivă și cu standardele contabile internaționale/standardele internaționale de raportare financiară aplicabile. Costurile sunt certificate de un auditor extern independent desemnat de entitatea în cauză. Întreprinderea comună S2R poate să verifice evaluarea contribuțiilor, în cazul în care în urma certificării respective apar incertitudini. În sensul prezentului regulament, costurile aferente activităților suplimentare nu sunt auditate de întreprinderea comună S2R și nici de vreun organism al Uniunii.
   (5)   Orice membru al întreprinderii comune S2R, altul decât Uniunea, care nu își îndeplinește angajamentele în ceea ce privește contribuțiile menționate la alineatul (2) din prezentul articol în termen de șase luni de la termenul-limită stabilit în acordul său de aderare definit la articolul 3 alineatul (2) din statut este decăzut din dreptul de vot în consiliul de conducere până când nu își îndeplinește obligațiile. Dacă după expirarea unei perioade suplimentare de șase luni angajamentele respectivului membru continuă să nu fie îndeplinite, calitatea sa de membru se revocă.
   (6)   În temeiul alineatului (5) din prezentul articol, Comisia poate înceta, reduce în mod proporțional sau suspenda contribuția financiară a Uniunii la întreprinderea comună S2R sau poate declanșa procedura de lichidare menționată la articolul 24 alineatul (2) din statut în cazul în care membrii respectivi sau entitățile lor afiliate nu efectuează sau efectuează doar parțial ori prea târziu contribuțiile menționate la alineatul (2) din prezentul articol. Decizia Comisiei nu împiedică rambursarea costurilor eligibile suportate deja de membri la momentul la care decizia a fost notificată întreprinderii comune S2R.
   Articolul 5
   Norme financiare
   Fără a aduce atingere articolului 12 din prezentul regulament, întreprinderea comună S2R își adoptă norme financiare specifice în conformitate cu articolul 209 din Regulamentul (UE, Euratom) nr. 966/2012 și cu Regulamentul delegat (UE) nr. 110/2014 al Comisiei (9).
   Articolul 6
   Personalul
   (1)   Statutul funcționarilor și Regimul aplicabil celorlalți agenți ai Uniunii Europene, astfel cum sunt prevăzute în Regulamentul (CEE, Euratom, CECO) nr. 259/68 al Consiliului (10), precum și normele adoptate de comun acord de instituțiile Uniunii pentru punerea în aplicare a respectivului Statut al funcționarilor și Regim aplicabil celorlalți agenți se aplică personalului întreprinderii comune S2R.
   (2)   Consiliul de conducere exercită, în legătură cu personalul întreprinderii comune S2R, competențele conferite autorității de numire prin Statutul funcționarilor și autorității împuternicite să încheie contracte de muncă prin Regimul aplicabil celorlalți agenți (denumite în continuare „competențele autorității de numire”).
   Consiliul de conducere adoptă, în conformitate cu articolul 110 din Statutul funcționarilor, o decizie în baza articolului 2 alineatul (1) din Statutul funcționarilor și a articolului 6 din Regimul aplicabil celorlalți agenți, delegând competențele relevante ale autorității de numire directorului executiv și definind condițiile în care poate fi suspendată delegarea competențelor respective. Directorul executiv este autorizat să subdelege competențele respective.
   În cazul în care anumite circumstanțe excepționale impun acest lucru, consiliul de conducere poate decide să suspende temporar delegarea competențelor autorității de numire directorului executiv și subdelegarea competențelor respective de către acesta din urmă și să le exercite pe cont propriu sau să le delege unuia dintre membrii săi sau unui membru al personalului întreprinderii comune S2R, altul decât directorul executiv.
   (3)   Consiliul de conducere adoptă normele corespunzătoare de punere în aplicare a Statutului funcționarilor și a Regimului aplicabil celorlalți agenți în conformitate cu articolul 110 din Statutul funcționarilor.
   (4)   Resursele de personal sunt stabilite în schema de personal a întreprinderii comune S2R, indicându-se numărul de posturi temporare pe grupe de funcții și pe grade, precum și numărul de agenți contractuali exprimate în echivalent normă întreagă, în conformitate cu bugetul anual al acesteia.
   (5)   Personalul întreprinderii comune S2R este format din agenți temporari și agenți contractuali.
   (6)   Toate costurile de personal sunt suportate de întreprinderea comună S2R.
   Articolul 7
   Experți naționali detașați și stagiari
   (1)   Întreprinderea comună S2R poate utiliza experți naționali detașați și stagiari, care nu sunt angajați de către întreprinderea comună S2R. Numărul experților naționali detașați exprimat în echivalent normă întreagă se adaugă la informațiile privind personalul, astfel cum se prevede la articolul 6 alineatul (4), în conformitate cu bugetul anual.
   (2)   Consiliul de conducere adoptă o decizie care stabilește normele privind detașarea experților naționali la întreprinderea comună S2R și utilizarea stagiarilor.
   Articolul 8
   Privilegii și imunități
   Protocolul nr. 7 privind privilegiile și imunitățile Uniunii Europene, anexat la Tratatul privind Uniunea Europeană și la TFUE, se aplică întreprinderii comune S2R și personalului acesteia.
   Articolul 9
   Răspunderea întreprinderii comune S2R
   (1)   Răspunderea contractuală a întreprinderii comune S2R este reglementată de dispozițiile contractuale pertinente și de dreptul aplicabil acordului, deciziei sau contractului în cauză.
   (2)   În cazul răspunderii extracontractuale, în conformitate cu principiile generale comune legislațiilor statelor membre, întreprinderea comună S2R acordă despăgubiri pentru toate prejudiciile provocate de personalul său în exercițiul funcțiunii.
   (3)   Orice plată efectuată de întreprinderea comună S2R destinată să acopere răspunderea menționată la alineatele (1) și (2), precum și costurile și cheltuielile aferente sunt considerate cheltuieli ale întreprinderii comune S2R și sunt suportate din resursele acesteia.
   (4)   Întreprinderea comună S2R este unicul responsabil pentru îndeplinirea obligațiilor sale.
   Articolul 10
   Competența Curții de Justiție a Uniunii Europene și dreptul aplicabil
   (1)   Curtea de Justiție a Uniunii Europene are competențe:
   
               (a)
            
            
               în ceea ce privește orice litigiu dintre membri referitor la obiectul prezentului regulament;
            
         
               (b)
            
            
               în temeiul unei clauze compromisorii prevăzute în acordurile, deciziile sau contractele încheiate de întreprinderea comună S2R;
            
         
               (c)
            
            
               în ceea ce privește litigiile referitoare la despăgubiri pentru prejudiciile cauzate de personalul întreprinderii comune S2R în exercitarea atribuțiilor sale;
            
         
               (d)
            
            
               în litigiile dintre întreprinderea comună S2R și personalul său în limitele și condițiile prevăzute de Statutul funcționarilor.
            
         (2)   Pentru orice aspect care nu este reglementat de prezentul regulament sau de alte acte juridice ale Uniunii se aplică legislația statului în care se află sediul întreprinderii comune S2R.
   Articolul 11
   Evaluarea
   (1)   Până la 30 iunie 2017, Comisia desfășoară, cu ajutorul unor experți independenți, o evaluare intermediară a întreprinderii comune S2R. Comisia întocmește un raport cu privire la evaluarea respectivă, care include concluziile evaluării și observațiile sale. Comisia transmite raportul respectiv Parlamentului European și Consiliului până la 31 decembrie 2017. Cu ocazia evaluării aprofundate și a evaluării intermediare menționate la articolul 32 din Regulamentul (UE) nr. 1291/2013, se ține seama de rezultatele evaluării intermediare a întreprinderii comune S2R.
   (2)   Pe baza concluziilor evaluării intermediare menționate la alineatul (1), Comisia poate acționa în conformitate cu articolul 4 alineatul (6) sau poate adopta alte acțiuni corespunzătoare.
   (3)   În termen de șase luni de la lichidarea întreprinderii comune S2R, însă în orice caz nu mai târziu de doi ani după declanșarea procedurii de lichidare menționate la articolul 24 din statut, Comisia realizează o evaluare finală a întreprinderii comune S2R. Rezultatele evaluării finale sunt prezentate Parlamentului European și Consiliului.
   Articolul 12
   Descărcarea de gestiune
   Prin derogare de la articolul 60 alineatul (7) și articolul 209 din Regulamentul (UE, Euratom) nr. 966/2012, descărcarea de gestiune pentru execuția bugetului întreprinderii comune S2R se acordă de către Parlamentul European, la recomandarea Consiliului, în conformitate cu procedura prevăzută în normele financiare ale întreprinderii comune S2R.
   Articolul 13
   
      Audituri ex post
   (1)   Auditurile ex post ale cheltuielilor privind acțiunile indirecte sunt efectuate de întreprinderea comună S2R în conformitate cu articolul 29 din Regulamentul (UE) nr. 1291/2013 ca parte a acțiunilor indirecte desfășurate în temeiul Orizont 2020.
   (2)   Comisia poate decide să efectueze auditurile menționate la alineatul (1). Comisia efectuează aceste audituri în conformitate cu normele aplicabile, în special cu Regulamentul (UE, Euratom) nr. 966/2012, Regulamentul (UE) nr. 1290/2013 și Regulamentul (UE) nr. 1291/2013.
   Articolul 14
   Protecția intereselor financiare ale membrilor
   (1)   Întreprinderea comună S2R acordă personalului Comisiei și altor persoane autorizate de aceasta sau de Comisie, precum și Curții de Conturi acces la incintele și localurile sale și la toate informațiile, inclusiv la informațiile în format electronic, necesare pentru efectuarea auditurilor.
   (2)   Oficiul European de Luptă Antifraudă (OLAF) poate efectua investigații, inclusiv controale la fața locului și inspecții, în conformitate cu dispozițiile și procedurile prevăzute de Regulamentul (Euratom, CE) nr. 2185/96 al Consiliului (11) și de Regulamentul (EU, Euratom) nr. 883/2013 al Parlamentului European și al Consiliului (12), pentru a stabili dacă au avut loc fraude, acte de corupție sau orice altă activitate ilegală care afectează interesele financiare ale Uniunii în legătură cu un acord, cu o decizie sau cu un contract finanțat în temeiul prezentului regulament.
   (3)   Fără a aduce atingere alineatelor (1) și (2), contractele, acordurile și deciziile care rezultă din punerea în aplicare a prezentului regulament conțin dispoziții care împuternicesc în mod expres Comisia, întreprinderea comună S2R, Curtea de Conturi și OLAF să efectueze astfel de audituri și investigații, în conformitate cu competențele acestora.
   (4)   Întreprinderea comună S2R se asigură că interesele financiare ale membrilor săi sunt protejate în mod corespunzător prin realizarea sau solicitarea unor controale interne și externe adecvate.
   (5)   Întreprinderea comună S2R aderă la Acordul interinstituțional din 25 mai 1999 dintre Parlamentul European, Consiliu și Comisie privind investigațiile interne desfășurate de OLAF (13). Întreprinderea comună S2R adoptă măsurile necesare pentru facilitarea investigațiilor interne efectuate de OLAF.
   Articolul 15
   Confidențialitate
   Fără a aduce atingere articolului 16, întreprinderea comună S2R asigură protecția informațiilor sensibile a căror divulgare ar putea dăuna intereselor membrilor săi sau ale participanților la activitățile întreprinderii comune S2R.
   Articolul 16
   Transparență
   (1)   Regulamentul (CE) nr. 1049/2001 al Parlamentului European și al Consiliului (14) se aplică documentelor deținute de întreprinderea comună S2R.
   (2)   Întreprinderea comună S2R adoptă modalitățile practice de punere în aplicare a Regulamentului (CE) nr. 1049/2001.
   (3)   Fără a aduce atingere articolului 10, deciziile adoptate de întreprinderea comună S2R în temeiul articolului 8 din Regulamentul (CE) nr. 1049/2001 pot face obiectul unei plângeri către Ombudsman, în condițiile stabilite de articolul 228 din TFUE.
   (4)   Consiliul de conducere poate adopta modalitățile practice de punere în aplicare a Regulamentului (CE) nr. 1367/2006 al Parlamentului European și al Consiliului (15).
   Articolul 17
   Norme de participare și diseminare
   Regulamentul (UE) nr. 1290/2013 se aplică acțiunilor finanțate de întreprinderea comună S2R. În conformitate cu dispozițiile regulamentului respectiv, întreprinderea comună S2R este considerată un organism de finanțare și furnizează asistență financiară acțiunilor indirecte, în conformitate cu articolul 2 din statut.
   Articolul 18
   Sprijinul oferit de statul gazdă
   Întreprinderea comună S2R și statul membru în care se află sediul acesteia pot încheia un acord administrativ referitor la privilegii și imunități, precum și la alte tipuri de sprijin care urmează să fie oferite de statul membru respectiv întreprinderii comune S2R.
   Articolul 19
   Acțiuni inițiale
   (1)   Comisiei îi revine răspunderea pentru înființarea și începerea funcționării întreprinderii comune S2R, până când aceasta are capacitatea operațională necesară execuției propriului buget. Comisia întreprinde, în conformitate cu legislația Uniunii, toate acțiunile necesare, în colaborare cu ceilalți membri și cu implicarea organismelor competente ale întreprinderii comune S2R.
   (2)   În scopul alineatului (1),
   
               (a)
            
            
               până la preluarea de către directorul executiv a responsabilităților sale în urma numirii sale de către consiliul de conducere, în conformitate cu articolul 9 din statut, Comisia poate desemna un director executiv interimar și să îndeplinească sarcinile atribuite directorului executiv, care poate fi asistat de un număr limitat de funcționari ai Comisiei;
            
         
               (b)
            
            
               prin derogare de la dispozițiile articolului 6 alineatul (2) din prezentul regulament, directorul executiv interimar exercită competențele autorității de numire;
            
         
               (c)
            
            
               Comisia poate desemna un număr limitat de funcționari proprii, cu titlu provizoriu.
            
         (3)   După aprobarea prealabilă a consiliului de conducere, directorul executiv interimar poate autoriza toate plățile acoperite de creditele prevăzute în bugetul anual al întreprinderii comune S2R și poate adopta decizii, încheia acorduri și contracte, inclusiv contracte de angajare a personalului, ca urmare a adoptării schemei de personal a întreprinderii comune S2R.
   (4)   Directorul executiv interimar stabilește, de comun acord cu directorul executiv al întreprinderii comune S2R și sub rezerva aprobării de către consiliul de conducere, data la care întreprinderea comună S2R are capacitatea de a-și executa propriul buget. De la data respectivă, Comisia se abține să angajeze credite și să efectueze plăți pentru activitățile întreprinderii comune S2R.
   Articolul 20
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Luxemburg, 16 iunie 2014.
      
         
            Pentru Consiliu
         
         
            Președintele
         
         G. KARASMANIS
      
   
   
      (1)  Avizul din 25 martie 2014 (nepublicat încă în Jurnalul Oficial).
   
      (2)  Avizul din 15 aprilie 2014 (nepublicat încă în Jurnalul Oficial).
   
      (3)  Regulamentul (UE) nr. 1291/2013 al Parlamentului European și al Consiliului din 11 decembrie 2013 de instituire a Programului-cadru pentru cercetare și inovare (2014-2020) — Orizont 2020 și de abrogare a Deciziei nr. 1982/2006/CE (JO L 347, 20.12.2013, p. 104).
   
      (4)  Decizia 2013/743/UE a Consiliului din 3 decembrie 2013 de instituire a programului specific de punere în aplicare a Programului-cadru pentru cercetare și inovare (2014-2020) –Orizont 2020 și de abrogare a Deciziilor 2006/971/CE, 2006/972/CE, 2006/973/CE, 2006/974/CE și 2006/975/CE (JO L 347, 20.12.2013, p. 965).
   
      (5)  Regulamentul (UE) nr. 1290/2013 al Parlamentului European și al Consiliului din 11 decembrie 2013 de stabilire a normelor de participare și diseminare pentru Programul-cadru pentru cercetare și inovare (2014-2020) — „Orizont 2020” și de abrogare a Regulamentului (CE) nr. 1906/2006 (JO L 347, 20.12.2013, p. 81).
   
      (6)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).
   
      (7)  Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (JO L 362, 31.12.2012, p. 1).
   
      (8)  Recomandarea 2003/361/CE a Comisiei din 6 mai 2003 privind definirea microîntreprinderilor și a întreprinderilor mici și mijlocii (JO L 124, 20.5.2003, p. 36).
   
      (9)  Regulamentul delegat (UE) nr. 110/2014 al Comisiei din 30 septembrie 2013 privind regulamentul financiar-tip pentru organismele de parteneriat public-privat menționate la articolul 209 din Regulamentul (UE, Euratom) nr. 966/2012 al Parlamentului European și al Consiliului (JO L 38, 7.2.2014, p. 2).
   
      (10)  Regulamentul (CEE, Euratom, CECO) nr. 259/68 al Consiliului din 29 februarie 1968 de instituire a regulamentului privind Statutul funcționarilor Comunităților Europene și Regimul aplicabil celorlalți agenți ai Comunităților Europene și de instituire a unor măsuri temporare aplicabile funcționarilor Comisiei (JO 56, 4.3.1968, p. 1).
   
      (11)  Regulamentul (Euratom, CE) nr. 2185/96 al Consiliului din 11 noiembrie 1996 privind controalele și inspecțiile la fața locului efectuate de Comisie în scopul protejării intereselor financiare ale Comunităților Europene împotriva fraudei și a altor abateri (JO L 292, 15.11.1996, p. 2).
   
      (12)  Regulamentul (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului (JO L 248, 18.9.2013, p. 1).
   
      (13)  JO L 136, 31.5.1999, p. 15.
   
      (14)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43).
   
      (15)  Regulamentul (CE) nr. 1367/2006 al Parlamentului European și al Consiliului din 6 septembrie 2006 privind aplicarea, pentru instituțiile și organismele comunitare, a dispozițiilor Convenției de la Aarhus privind accesul la informație, participarea publicului la luarea deciziilor și accesul la justiție în domeniul mediului (JO L 264, 25.9.2006, p. 13).
   
      ANEXA I
      STATUTUL ÎNTREPRINDERII COMUNE
      Articolul 1
      Definiții
      (1)   „Membru asociat” înseamnă o entitate juridică, o grupare sau un consorțiu de entități juridice, cu sediul într-un stat membru sau într-o țară asociată la Orizont 2020, care a fost selectat conform procedurii prevăzute la articolul 4 alineatele (2)-(4), îndeplinește condițiile de la articolul 4 alineatul (6) și a acceptat prezentul statut prin semnarea unei scrisori de aprobare.
      (2)   „Membru fondator, altul decât Uniunea” înseamnă entități juridice unice care s-au angajat, fiecare în parte, la plata unei contribuții proprii de cel puțin 30 000 000 EUR pe durata întreprinderii comune S2R, pe baza unei viziuni comune, și au acceptat prezentul statut prin semnarea unei scrisori de aprobare. Membrii fondatori, alții decât Uniunea, sunt enumerați în anexa II.
      (3)   „Programe de inovare” sau „PI” înseamnă domeniile tematice în jurul cărora se structurează planul general S2R, menționat la alineatul (4). PI sunt selectate pentru capacitatea lor de a spori în mod optim performanța unuia sau mai multor medii de operare și reflectă o abordare axată pe sistemul feroviar, care ține seama de nevoile clienților. Fără a aduce atingere deciziei consiliului de conducere de a modifica această structură, planul general S2R ar trebui să prevadă crearea cel puțin a următoarelor cinci PI:
      
                  (a)
               
               
                  trenuri rentabile și fiabile, inclusiv trenuri de mare capacitate și trenuri de mare viteză;
               
            
                  (b)
               
               
                  sisteme avansate de management și control al traficului;
               
            
                  (c)
               
               
                  infrastructură de mare capacitate rentabilă și fiabilă;
               
            
                  (d)
               
               
                  soluții informatice pentru servicii de transport feroviar atractive;
               
            
                  (e)
               
               
                  tehnologii pentru un transport de marfă european sustenabil și atractiv.
               
            (4)   „Planul general S2R” înseamnă o foaie de parcurs strategică comună și de perspectivă, care urmează să fie stabilită și elaborată de întreprinderea comună S2R, în consultare cu Agenția Europeană a Căilor Ferate și cu platforma tehnologică a Consiliului consultativ european pentru cercetare în domeniul feroviar (ERRAC), menită să impulsioneze inovarea pe termen lung în sectorul feroviar. Planul general S2R identifică prioritățile cheie și cele mai importante inovații tehnologice și operaționale așteptate de la toate părțile interesate pentru a atinge obiectivele întreprinderii comune S2R, prezentate la articolul 2 din prezentul regulament. Planul se bazează pe performanță și este structurat în jurul unui număr limitat de domenii tematice-cheie sau PI. Odată aprobat de consiliul de conducere, planul general și orice modificare ulterioară sunt aprobate de Consiliu, pe baza unei propuneri din partea Comisiei, și înaintate Parlamentului European. În urma acestui proces, planul general și orice modificare ulterioară sunt adoptate de consiliul de conducere.
      Articolul 2
      Atribuții
      Întreprinderea comună S2R îndeplinește următoarele atribuții:
      
                  (a)
               
               
                  definește, în planul general S2R, activitățile de cercetare și inovare prioritare, inclusiv activitățile demonstrative la scară largă, care se impun pentru a accelera pătrunderea pe piață a unor inovații tehnologice integrate, interoperabile și standardizate, necesare în vederea sprijinirii spațiului feroviar unic european și a atingerii excelenței operaționale a sistemului feroviar, concomitent cu creșterea capacității și a fiabilității și cu diminuarea costurilor transportului feroviar;
               
            
                  (b)
               
               
                  mobilizează fonduri publice și private pentru finanțarea activităților din fiecare program de inovare definit în planul general S2R;
               
            
                  (c)
               
               
                  transpune planul general S2R în planuri de activitate anuale, detaliate și orientate spre rezultate, însoțite de planuri de investiții detaliate, care să permită continuitatea, sincronicitatea și investițiile pe termen lung și să asigure punerea sa în aplicare eficientă și eficace;
               
            
                  (d)
               
               
                  asigură supravegherea activităților legate de dezvoltarea unor produse comune, identificate în mod corespunzător în planul general S2R;
               
            
                  (e)
               
               
                  sprijină financiar acțiunile indirecte de cercetare și inovare, în principal prin intermediul unor granturi acordate membrilor săi și participanților prin luarea celor mai adecvate măsuri, cum ar fi achiziții publice sau acordarea de granturi în urma unor cereri de propuneri vizând atingerea obiectivelor programului, în conformitate cu Regulamentul (UE) nr. 1290/2013;
               
            
                  (f)
               
               
                  organizează activitatea tehnică de cercetare, dezvoltare, validare și studiu, care urmează să se desfășoare sub autoritatea sa, evitând în același timp fragmentarea acestor activități;
               
            
                  (g)
               
               
                  asigură eficiența și eficacitatea activităților de cercetare și inovare în domeniul feroviar și monitorizează progresele înregistrate în privința atingerii obiectivelor întreprinderii comune S2R prin procese de monitorizare și de evaluare adecvate;
               
            
                  (h)
               
               
                  comasează cerințele utilizatorilor și propune standarde de interoperabilitate cu scopul de a orienta investițiile în cercetare și inovare spre soluții operaționale și comercializabile;
               
            
                  (i)
               
               
                  dezvoltă o cooperare strânsă și asigură coordonarea cu activitățile conexe de cercetare și inovare europene, naționale și transnaționale desfășurate în domeniul feroviar, în special în cadrul programelor-cadru anterioare și al Orizont 2020, astfel încât întreprinderea comună S2R să joace un rol principal în ceea ce privește cercetarea și inovarea legate de domeniul feroviar. De asemenea, gestionează toate acțiunile de cercetare și inovare legate de domeniul feroviar cofinanțate de Uniune;
               
            
                  (j)
               
               
                  stabilește și dezvoltă o cooperare strânsă, pe termen lung între Uniune, industria producătoare de echipament feroviar, mediul de exploatare feroviară și alte părți interesate publice și private din sectorul feroviar, necesară pentru conceperea unor inovații revoluționare și pentru garantarea pătrunderii pe piață a unor soluții inovatoare, asociind organisme reprezentative ale clienților (pasageri și marfă), precum și actori din afara sectorului feroviar tradițional;
               
            
                  (k)
               
               
                  asigură legătura cu o gamă largă de părți interesate incluzând organizații de cercetare și universități și stabilește legături cu activitățile de cercetare și inovare naționale și internaționale din domeniul tehnic feroviar, în special prin intermediul platformei tehnologice a ERRAC, precum și cu cele desfășurate în alte domenii, de exemplu de către Consiliul consultativ european pentru cercetare în domeniul transportului rutier (ERTRAC), Consiliul consultativ pentru cercetare și inovare în domeniul aeronauticii în Europa (ACARE), platforma tehnologică europeană Waterborne, platforma tehnologică europeană pentru construcții (ECTP), platforma Manufuture pentru tehnologiile de producție ale viitorului, Alianța pentru inovare în logistică (ALICE), platforma pentru materialele și tehnologiile de inginerie avansată (EuMaT) și altele;
               
            
                  (l)
               
               
                  stimulează implicarea IMM-urilor în activitățile sale, în conformitate cu obiectivele Orizont 2020;
               
            
                  (m)
               
               
                  urmărește să implice membrii și partenerii în activitățile sale într-un mod echilibrat din punct de vedere geografic;
               
            
                  (n)
               
               
                  desfășoară activități de informare, comunicare și diseminare prin aplicarea, mutatis mutandis, a dispozițiilor de la articolul 22 din Regulamentul (UE) nr. 1291/2013, inclusiv asigurarea disponibilității informațiilor detaliate privind rezultatele cererilor de propuneri și a accesului la acestea pe portalul unic dedicat participanților, precum și prin alte mijloace electronice de difuzare prevăzute în Orizont 2020 și administrate de Comisie;
               
            
                  (o)
               
               
                  îndeplinește alte sarcini necesare pentru atingerea obiectivelor prevăzute la articolul 2 din prezentul regulament.
               
            Articolul 3
      Membri
      (1)   Membrii întreprinderii comune S2R sunt următorii:
      
                  (a)
               
               
                  Uniunea, reprezentată de Comisie;
               
            
                  (b)
               
               
                  în urma acceptării prezentului statut prin intermediul unei scrisori de aprobare, membrii fondatori ai întreprinderii comune S2R, alții decât Uniunea, enumerați în anexa II la prezentul regulament, precum și membrii asociați care urmează să fie selectați în conformitate cu articolul 4. Membrii respectivi poartă denumirea colectivă de membri, alții decât Uniunea.
               
            (2)   Rolul și contribuția membrilor, alții decât Uniunea, se definesc într-un acord de aderare la întreprinderea comună S2R. Acordul se negociază cu directorul executiv și se transmite spre aprobare consiliului de conducere. Respectivul acord cuprinde descrierea cantitativă și calitativă a contribuției membrului la întreprinderea comună S2R definită la articolul 4 alineatul (2) litera (a) din prezentul regulament, precum și planul de activități suplimentare menționat la articolul 4 alineatul (2) litera (b) din prezentul regulament și include prevederi referitoare la reprezentarea membrului în cadrul consiliului de conducere.
      Articolul 4
      Modificarea listei de membri
      (1)   Cu condiția să accepte statutul și să se angajeze să contribuie la finanțarea menționată la alineatul (6) în vederea atingerii obiectivelor prevăzute la articolul 2 din prezentul regulament, orice entitate juridică, grupare sau consorțiu de entități juridice înființat într-un stat membru sau într-o țară asociată la Orizont 2020 poate solicita să devină membru asociat al întreprinderii comune S2R.
      (2)   Membrii asociați ai întreprinderii comune S2R sunt selectați prin intermediul unei cereri de candidaturi deschise, nediscriminatorii și competitive lansate de Comisie, sub rezerva unei evaluări transparente efectuate de consiliul de conducere. Această evaluare ține seama, printre altele, de relevanța și de valoarea adăugată potențială a solicitantului sub raportul atingerii obiectivelor întreprinderii comune S2R, de soliditatea financiară a acestuia și de conflictele de interese privind obiectivele inițiativei S2R.
      (3)   Comisia ia decizia finală, ținând seama de rezultatele evaluării, în vederea asigurării echilibrului geografic, precum și a participării echilibrate a IMM-urilor, a comunității de cercetare și a actorilor din întregul lanț valoric feroviar, inclusiv din afara sectorului feroviar tradițional.
      (4)   Prima cerere de candidaturi pentru membri asociați se lansează în termen de cel mult trei luni de la înființarea întreprinderii comune S2R. Se lansează cereri suplimentare de candidaturi numai dacă sunt necesare capacități esențiale pentru punerea în aplicare a planului general S2R. Toate cererile de candidaturi se publică pe site-ul internet al întreprinderii comune S2R și se comunică prin intermediul grupului de reprezentanți ai statelor și prin alte canale pentru a asigura cea mai largă participare posibilă în interesul atingerii obiectivelor planului general S2R.
      (5)   Contribuția proprie minimă necesară pentru a deveni membru asociat este de 2,5 % din bugetul total al programului de inovare la care participă solicitantul. Ca alternativă, o întreprindere feroviară sub formă de entitate juridică unică poate deveni membru asociat cu o contribuție proprie minimă de 12 000 000 EUR la nivelul tuturor programelor de inovare. În plus, un consorțiu alcătuit din întreprinderi feroviare și/sau gestionari de infrastructură poate deveni membru asociat cu o contribuție proprie minimă de 15 000 000 EUR la nivelul tuturor programelor de inovare.
      (6)   Orice membru poate renunța la statutul de membru al întreprinderii comune S2R. Această decizie are efect și devine irevocabilă în termen de șase luni de la notificarea celorlalți membri. Din acel moment, fostul membru este eliberat de orice obligații, altele decât cele aprobate sau asumate de întreprinderea comună S2R înainte de renunțarea la statutul de membru.
      (7)   Calitatea de membru al întreprinderii comune S2R poate fi cedată unui terț numai cu acordul prealabil și unanim al consiliului de conducere.
      (8)   După orice modificare a listei sale de membri în temeiul prezentului articol, întreprinderea comună S2R publică imediat pe site-ul său internet o listă actualizată a membrilor întreprinderii comune S2R împreună cu data de la care intră în vigoare modificarea respectivă.
      Articolul 5
      Organizarea întreprinderii comune S2R
      (1)   Organismele întreprinderii comune S2R sunt:
      
                  (a)
               
               
                  consiliul de conducere;
               
            
                  (b)
               
               
                  directorul executiv;
               
            
                  (c)
               
               
                  comitetul științific;
               
            
                  (d)
               
               
                  grupul de reprezentanți ai statelor.
               
            (2)   Comitetul științific și grupul de reprezentanți ai statelor sunt organismele consultative ale întreprinderii comune S2R.
      Articolul 6
      Componența consiliului de conducere
      (1)   Consiliul de conducere este compus din maximum douăzeci și doi de membri, dintre care:
      
                  (a)
               
               
                  doi reprezentanți ai Comisiei;
               
            
                  (b)
               
               
                  un reprezentant al fiecăruia dintre membrii fondatori ai întreprinderii comune S2R, alții decât Uniunea;
               
            
                  (c)
               
               
                  câte un reprezentat al fiecărui membru asociat, astfel cum este definit la articolul 1 alineatul (1), care respectă, de asemenea, în calitate de entitate juridică unică, criteriile enumerate la articolul 1 alineatul (2);
               
            
                  (d)
               
               
                  un număr maxim de nouă reprezentanți ai membrilor asociați, astfel cum sunt definiți la articolul 1 alineatul (1), dintre care cel puțin unul pentru fiecare dintre programele de inovare menționate la articolul 1 alineatul (3), aleși în conformitate cu procedura prevăzută la articolul 11 alineatul (4) litera (a).
               
            (2)   Componența finală a consiliului de conducere asigură, pe cât posibil, o reprezentare echilibrată a IMM-urilor, a comunității de cercetare și a actorilor din întregul lanț valoric feroviar, inclusiv din afara sectorului feroviar tradițional. În acest scop, în componența consiliului de conducere intră cel puțin trei reprezentanți ai întreprinderilor feroviare.
      Articolul 7
      Funcționarea consiliului de conducere
      (1)   Consiliul de conducere este prezidat de Comisie.
      (2)   Membrii întreprinderii comune S2R care fac parte din consiliul de conducere dețin un număr de voturi proporțional cu contribuția la fondurile întreprinderii comune a membrilor pe care îi reprezintă. Comisia dispune de 50 % din drepturile de vot. Votul Comisiei este indivizibil și reflectă poziția Uniunii în cadrul consiliului de conducere.
      (3)   Reprezentanții depun toate eforturile pentru a ajunge la consens. În lipsa unui consens și fără a aduce atingere alineatului (4), deciziile consiliului de conducere se adoptă cu o majoritate de cel puțin două treimi din totalul voturilor, inclusiv voturile celor care nu sunt prezenți, cu excepția cazului în care se prevede altfel în prezentul statut.
      (4)   În ceea ce privește deciziile referitoare la reprezentarea membrilor asociați în consiliul de conducere, Comisia are votul decisiv în cazul în care nu poate fi atinsă majoritatea de două treimi.
      (5)   Consiliul de conducere își adoptă regulamentul de procedură, care asigură desfășurarea bună și eficientă a activităților sale. Regulamentul de procedură cuprinde proceduri specifice pentru identificarea și evitarea conflictelor de interese.
      Consiliul de conducere se întrunește de cel puțin trei ori pe an. Reuniunile extraordinare au loc fie la cererea unei treimi din membrii consiliului de conducere, reprezentând cel puțin 30 % din drepturile de vot, fie la cererea Comisiei sau a directorului executiv.
      Reuniunile se țin în mod normal la sediul întreprinderii comune S2R.
      Directorul executiv are dreptul de a participa la deliberări, dar nu are drept de vot.
      Au dreptul să participe la reuniunile consiliului de conducere, în calitate de observatori, și să ia parte la deliberările acestuia, fără a avea drept de vot, un reprezentant al Agenției Europene a Căilor Ferate și președintele sau vicepreședintele grupului de reprezentanți ai statelor.
      Consiliul de conducere poate invita alte persoane să participe la reuniunile sale în calitate de observatori. În mod special, este invitat să participe la reuniunile consiliului de conducere, în calitate de observator, și să ia parte la deliberările acestuia, fără a avea drept de vot, președintele comitetului științific, ori de câte ori se discută chestiuni care se numără printre sarcinile sale.
      Articolul 8
      Sarcinile consiliului de conducere
      Consiliul de conducere exercită responsabilitatea generală asupra orientării strategice și a operațiunilor întreprinderii comune S2R și supraveghează punerea în aplicare a activităților acesteia. În mod special, consiliul de conducere îndeplinește următoarele sarcini:
      
                  (a)
               
               
                  adoptă planul general S2R și orice propunere de modificare a acestuia;
               
            
                  (b)
               
               
                  adoptă planul anual de lucru al întreprinderii comune S2R și estimările de cheltuieli aferente acestuia, propuse de directorul executiv în urma consultării comitetului științific și a grupului de reprezentanți ai statelor;
               
            
                  (c)
               
               
                  stabilește lista detaliată a criteriilor de selecție a membrilor asociați în conformitate cu articolul 4 și evaluează, acceptă sau respinge pe această bază cererile noi de obținere a statutului de membru;
               
            
                  (d)
               
               
                  decide cu privire la componența finală a consiliului de conducere, în mod special selectând reprezentanții membrilor asociați, alții decât cei care îndeplinesc criteriile prevăzute la articolul 1 alineatul (2), pe baza unei propuneri din partea fiecărui comitet director;
               
            
                  (e)
               
               
                  ia deciziile referitoare la excluderea din întreprinderea comună S2R a oricărui membru care nu își îndeplinește obligațiile și la condițiile aplicabile acestei excluderi;
               
            
                  (f)
               
               
                  aprobă acordurile de aderare menționate la articolul 3 alineatul (2), după consultarea, dacă este cazul, a unui grup consultativ ad hoc;
               
            
                  (g)
               
               
                  adoptă normele financiare ale întreprinderii comune S2R în conformitate cu articolul 5 din prezentul regulament;
               
            
                  (h)
               
               
                  adoptă bugetul anual al întreprinderii comune S2R propus de directorul executiv, inclusiv schema de personal care indică numărul de posturi temporare pe grupe de funcții și pe grade, precum și numărul de agenți contractuali și de experți naționali detașați, exprimate în echivalent normă întreagă;
               
            
                  (i)
               
               
                  exercită competențele de autoritate împuternicită să facă numiri în ceea ce privește personalul, în conformitate cu articolul 6 alineatul (2) din prezentul regulament;
               
            
                  (j)
               
               
                  stabilește, anulează și prelungește mandatul directorului executiv, oferindu-i consiliere și monitorizând performanța acestuia;
               
            
                  (k)
               
               
                  elaborează un model comun de regulament de procedură pentru comitetele directoare;
               
            
                  (l)
               
               
                  aprobă organigrama la recomandarea directorului executiv;
               
            
                  (m)
               
               
                  aprobă raportul anual de activitate, inclusiv cheltuielile aferente;
               
            
                  (n)
               
               
                  asigură, după caz, înființarea unei structuri de audit intern a întreprinderii comune S2R;
               
            
                  (o)
               
               
                  elaborează proceduri pentru organizarea de cereri de propuneri deschise și transparente, aprobă cererile de propuneri, precum și, după caz, normele conexe aplicabile procedurilor de depunere, de evaluare, de selecție, de atribuire și de reexaminare;
               
            
                  (p)
               
               
                  aprobă lista acțiunilor selectate pentru finanțare;
               
            
                  (q)
               
               
                  după caz, înființează grupuri de lucru, menționate la articolul 14, în plus față de organismele întreprinderii comune S2R;
               
            
                  (r)
               
               
                  după caz, elaborează norme de punere în aplicare în conformitate cu articolul 6 alineatul (3) din prezentul regulament, precum și norme referitoare la detașarea experților naționali pe lângă întreprinderea comună S2R și la utilizarea stagiarilor în conformitate cu articolul 7 din prezentul regulament;
               
            
                  (s)
               
               
                  după caz, înaintează Comisiei cererile de modificare a prezentului regulament propuse de orice membru al întreprinderii comune S2R;
               
            
                  (t)
               
               
                  ia decizii referitor la propunerile înaintate Comisiei în ceea ce privește prelungirea duratei de existență sau lichidarea întreprinderii comune;
               
            
                  (u)
               
               
                  execută orice sarcină care nu a fost alocată în mod specific unuia dintre organismele întreprinderii comune S2R, pe care poate să o atribuie unuia dintre organismele respective.
               
            Articolul 9
      Numirea, revocarea sau prelungirea mandatului directorului executiv
      (1)   Directorul executiv este numit de consiliul de conducere pe baza unei liste de candidați propuse de Comisie, în urma unei proceduri de selecție deschise și transparente.
      (2)   Directorul executiv este membru al personalului și este angajat ca agent temporar al întreprinderii comune S2R în temeiul articolului 2 litera (a) din Regimul aplicabil celorlalți agenți ai Uniunii.
      (3)   În scopul încheierii contractului cu directorul executiv, întreprinderea comună S2R este reprezentată de președintele Consiliului de conducere.
      (4)   Durata mandatului directorului executiv este de cinci ani. Până la sfârșitul perioadei respective, Comisia realizează o analiză care ia în considerare evaluarea performanței directorului executiv și viitoarele sarcini și provocări ale întreprinderii comune S2R.
      (5)   La propunerea Comisiei, care ia în considerare analiza menționată la alineatul (4), consiliul de conducere poate prelungi mandatul directorului executiv o singură dată, cu cel mult cinci ani.
      (6)   Un director executiv al cărui mandat a fost prelungit nu mai poate participa la o altă procedură de selecție pentru același post după încheierea perioadei totale a mandatului său.
      (7)   Directorul executiv poate fi demis din funcție numai printr-o decizie a consiliului de conducere, la propunerea Comisiei.
      Articolul 10
      Sarcinile directorului executiv
      (1)   Directorul executiv este responsabilul principal cu gestionarea cotidiană a întreprinderii comune S2R în conformitate cu deciziile consiliului de conducere.
      (2)   Directorul executiv este reprezentantul legal al întreprinderii comune S2R. Directorul executiv răspunde în fața consiliului de conducere și își execută sarcinile în deplină independență, în limita prerogativelor acordate.
      (3)   Directorul executiv execută bugetul întreprinderii comune S2R. Directorul executiv furnizează consiliului de conducere toate informațiile necesare pentru îndeplinirea atribuțiilor sale.
      (4)   Mai exact, directorul executiv:
      
                  (a)
               
               
                  elaborează și înaintează consiliului de conducere, spre adoptare, proiectul de buget anual, inclusiv schema de personal corespunzătoare, care indică numărul de posturi temporare pe grade și grupe de funcții și numărul de agenți contractuali și de experți naționali detașați, exprimate în echivalent normă întreagă;
               
            
                  (b)
               
               
                  elaborează și înaintează consiliului de conducere, spre adoptare, planurile anuale de lucru ale întreprinderii comune și estimările de cheltuieli aferente acestora;
               
            
                  (c)
               
               
                  înaintează conturile anuale consiliului de conducere spre aprobare;
               
            
                  (d)
               
               
                  pregătește și înaintează consiliului de conducere, spre aprobare, raportul anual de activitate menționat la articolul 20 alineatul (2), precum și orice alte rapoarte solicitate de consiliul de conducere;
               
            
                  (e)
               
               
                  gestionează soluționarea, în a doua instanță, a litigiilor din cadrul PI individuale;
               
            
                  (f)
               
               
                  gestionează soluționarea, în primă instanță, a litigiilor care vizează mai multe PI;
               
            
                  (g)
               
               
                  gestionează cererile de propuneri și înaintează consiliului de conducere, spre aprobare, lista acțiunilor selectate pentru finanțare;
               
            
                  (h)
               
               
                  semnează acorduri sau decizii individuale;
               
            
                  (i)
               
               
                  semnează contracte de achiziții;
               
            
                  (j)
               
               
                  asigură respectarea obligațiilor întreprinderii comune în ceea ce privește contractele și acordurile încheiate de aceasta;
               
            
                  (k)
               
               
                  asigură coordonarea dintre diferitele PI și adoptă măsurile corespunzătoare pentru gestionarea interfețelor, evitarea suprapunerilor inutile între proiecte și favorizarea sinergiilor dintre PI;
               
            
                  (l)
               
               
                  propune consiliului de conducere adaptări ale conținutului tehnic și ale alocărilor bugetare între PI;
               
            
                  (m)
               
               
                  asigură respectarea obiectivelor planificate și a termenelor, coordonează și monitorizează activitățile PI și propune orice ajustare oportună a obiectivelor și a termenelor de atingere a acestora;
               
            
                  (n)
               
               
                  monitorizează progresele înregistrate de PI în direcția atingerii obiectivelor;
               
            
                  (o)
               
               
                  elaborează și pune în aplicare politica de comunicare a întreprinderii comune S2R;
               
            
                  (p)
               
               
                  înaintează consiliului de conducere propuneri referitoare la organigramă;
               
            
                  (q)
               
               
                  organizează, conduce și supraveghează operațiunile și personalul întreprinderii comune S2R, în limitele prerogativelor care i-au fost delegate de consiliul de conducere, după cum se prevede la articolul 6 alineatul (2) din prezentul regulament;
               
            
                  (r)
               
               
                  se asigură că activitățile întreprinderii comune se desfășoară în deplină independență și în absența oricărui conflict de interese;
               
            
                  (s)
               
               
                  stabilește și asigură funcționarea unui sistem de control intern eficace și eficient și raportează consiliului de conducere orice modificare semnificativă a acestuia;
               
            
                  (t)
               
               
                  asigură efectuarea evaluării riscurilor și a gestionării riscurilor;
               
            
                  (u)
               
               
                  adoptă orice alte măsură necesară pentru evaluarea progreselor înregistrate de întreprinderea comună S2R către îndeplinirea obiectivelor acesteia;
               
            
                  (v)
               
               
                  informează grupul de reprezentanți ai statelor, comitetul științific și Agenția Europeană a Căilor Ferate cu privire la toate chestiunile relevante pentru rolul lor consultativ. În acest sens, directorul executiv al întreprinderii comune participă la reuniunea comitetului pentru program, întrunit în formațiunea specifică „Transporturi inteligente, ecologice și integrate”, din cadrul Orizont 2020, o dată pe an pe parcursul existenței întreprinderii comune, cu scopul de a evidenția progresele înregistrate de inițiativa Shift2Rail;
               
            
                  (w)
               
               
                  execută orice alte sarcini atribuite sau delegate directorului executiv de consiliul director.
               
            (5)   Directorul executiv înființează un birou de programe pentru executarea, sub responsabilitatea directorului executiv, a tuturor sarcinilor de asistență care rezultă din prezentul regulament. Biroul de programe este format din personalul întreprinderii comune S2R și are, în special, următoarele sarcini:
      
                  (a)
               
               
                  furnizează asistență pentru stabilirea și gestionarea unui sistem corespunzător de contabilitate în conformitate cu normele financiare ale întreprinderii comune S2R;
               
            
                  (b)
               
               
                  gestionează cererile de propuneri prevăzute în planul anual de lucru și administrează acordurile sau deciziile, inclusiv coordonarea acestora;
               
            
                  (c)
               
               
                  furnizează membrilor și celorlalte organisme ale întreprinderii comune S2R toate informațiile relevante și tot sprijinul necesar pentru ca acestea să își execute sarcinile și răspunde la solicitările lor specifice;
               
            
                  (d)
               
               
                  asigură funcția de secretariat pentru organismele întreprinderii comune S2R și oferă sprijin oricărui grup de lucru înființat de consiliul de conducere.
               
            Articolul 11
      Comitetele directoare ale programelor de inovare
      (1)   Se înființează comitete directoare pentru fiecare dintre programele de inovare.
      (2)   Fiecare comitet director este compus din:
      
                  (a)
               
               
                  câte un reprezentant al fiecărui membru fondator și membru asociat care respectă criteriile enumerate la articolul 1 alineatul (2) sau, în cazul întreprinderilor feroviare, criteriile enumerate la articolul 4 alineatul (5);
               
            
                  (b)
               
               
                  câte un reprezentant al fiecărui membru asociat care participă la programul de inovare;
               
            
                  (c)
               
               
                  unul sau mai mulți reprezentanți ai biroului de programe, numiți de către directorul executiv.
               
            (3)   Fiecare comitet director își adoptă regulamentul de procedură, care se bazează pe un model comun aprobat de consiliul de conducere. Comitetul își alege un președinte din rândul membrilor săi. La reuniunile comitetului director pot participa, în calitate de observatori, un reprezentant al Comisiei și un reprezentant al Agenției Europene a Căilor Ferate. Pot fi invitați să participe și alți membri interesați de rezultatele PI.
      (4)   Fiecare comitet director are, printre altele, următoarele responsabilități:
      
                  (a)
               
               
                  propune consiliului de conducere o listă conținând cel puțin doi candidați dintre care va fi ales reprezentantul PI în cadrul consiliului de conducere și, după caz, stabilește o ordine de rotație. Lista ar trebui să reflecte, pe cât posibil, o reprezentare echilibrată a IMM-urilor, a comunității de cercetare și a actorilor din întregul lanț valoric feroviar, inclusiv din afara sectorului feroviar tradițional;
               
            
                  (b)
               
               
                  contribuie cu informații tehnice relevante la programele sale de inovare, în special pentru elaborarea cererilor de propuneri în vederea aprobării de către consiliul de conducere;
               
            
                  (c)
               
               
                  stabilește planurile de punere în aplicare anuale detaliate pentru PI, în conformitate cu planurile anuale de lucru adoptate de consiliul de conducere în temeiul articolului 2 litera (c);
               
            
                  (d)
               
               
                  raportează directorului executiv, pe baza indicatorilor cheie de performanță menționați la articolul 2 alineatul (2) din prezentul regulament.
               
            Articolul 12
      Agenția Europeană a Căilor Ferate
      Agenția Europeană Feroviară contribuie la definirea și punerea în aplicare a planului general S2R, în special prin executarea următoarelor sarcini consultative:
      
                  (a)
               
               
                  propune eventuale modificări ale planului general S2R și ale planului anual de lucru, în special pentru a se asigura că sunt acoperite nevoile de cercetare legate de concretizarea spațiului feroviar unic european;
               
            
                  (b)
               
               
                  propune, după consultarea părților interesate menționate la articolul 2 alineatul (1) litera (e) din prezentul regulament, orientări pentru activitățile de cercetare și dezvoltare, care să conducă la adoptarea de standarde tehnice, în vederea garantării interoperabilității și a siguranței rezultatelor;
               
            
                  (c)
               
               
                  examinează evoluțiile comune pentru viitorul sistem și contribuie la definirea sistemelor-țintă în cerințele normative;
               
            
                  (d)
               
               
                  examinează activitățile și rezultatele proiectelor pentru a determina relevanța acestora pentru obiectivele identificate la articolul 2 alineatul (2) din prezentul regulament, precum și pentru a garanta interoperabilitatea și siguranța rezultatelor cercetării.
               
            Articolul 13
      Comitetul științific
      (1)   Comitetul științific este format din cel mult doisprezece membri. Comitetul își alege un președinte din rândul membrilor săi.
      (2)   Membrii reprezintă în mod echilibrat oameni de știință și ingineri renumiți la nivel mondial, provenind din mediul academic, industrie, IMM-uri, organizații neguvernamentale și organisme de reglementare. Împreună, membrii comitetului științific dețin competențe și cunoștințe științifice care acoperă întregul domeniu tehnic și care sunt necesare pentru a putea formula recomandări bazate pe date științifice adresate întreprinderii comune S2R.
      (3)   Consiliul de conducere stabilește criteriile specifice și procesul de selecție pentru formarea comitetului științific și îi numește pe membrii acestuia. Consiliul de conducere ia în considerare eventualii candidați propuși de grupul de reprezentanți ai statelor, de ERRAC și de Agenția Europeană a Căilor Ferate.
      (4)   Comitetul științific îndeplinește următoarele sarcini:
      
                  (a)
               
               
                  acordă consultanță cu privire la prioritățile științifice și tehnologice care trebuie abordate în planurile anuale de lucru;
               
            
                  (b)
               
               
                  acordă consultanță cu privire la realizările științifice și tehnologice descrise în raportul anual de activitate;
               
            
                  (c)
               
               
                  sugerează posibile domenii de cercetare avansată care ar putea face obiectul unor îmbunătățiri ulterioare;
               
            
                  (d)
               
               
                  sugerează posibile sinergii cu activitățile naționale și internaționale de cercetare și inovare în domeniul tehnic feroviar, în special prin intermediul platformei tehnologice a Consiliului consultativ european pentru cercetare în domeniul feroviar (ERRAC), precum și cu cele din alte domenii, identificate la articolul 2 litera (k).
               
            (5)   Comitetul științific se întrunește cel puțin de două ori pe an. Reuniunile sunt convocate de președinte.
      (6)   Cu acordul președintelui, comitetul științific poate să invite alte persoane să participe la reuniunile sale.
      (7)   Comitetul științific își adoptă propriul regulament de procedură.
      Articolul 14
      Grupul de reprezentanți ai statelor
      (1)   Grupul de reprezentanți ai statelor este format din câte un reprezentant din fiecare stat membru și din fiecare țară asociată la Orizont 2020. Grupul își alege un președinte și un vicepreședinte din rândul membrilor săi.
      (2)   Grupul de reprezentanți ai statelor se întrunește cel puțin de două ori pe an. Reuniunile sunt convocate de președinte. Directorul executiv și președintele Consiliului de conducere sau reprezentanții acestora participă la aceste reuniuni.
      (3)   Membrii Comitetului spațiului feroviar unic european, instituit prin articolul 62 din Directiva 2012/34/UE a Parlamentului European și a Consiliului (1), sau reprezentanții acestora și membrii Comitetului pentru interoperabilitate și siguranță feroviară, instituit prin articolul 29 din Directiva 2008/57/CE a Parlamentului European și a Consiliului (2) pot lua parte la reuniunile grupului de reprezentanți ai statelor.
      (4)   Grupul de reprezentanți ai statelor este implicat și, în special, are sarcina de a analiza informațiile și de a formula avize cu privire la următoarele aspecte:
      
                  (a)
               
               
                  actualizarea orientării strategice și a planului general S2R și realizarea de progrese în atingerea obiectivelor acestuia;
               
            
                  (b)
               
               
                  planurile anuale de lucru ale întreprinderii comune S2R;
               
            
                  (c)
               
               
                  legăturile cu Orizont 2020 și cu alte instrumente de finanțare ale Uniunii și ale statelor membre, inclusiv cu Mecanismul pentru interconectarea Europei și cu fondurile ESI;
               
            
                  (d)
               
               
                  legăturile cu legislația Uniunii privind transportul feroviar și cu obiectivul de a materializa un spațiu feroviar unic european;
               
            
                  (e)
               
               
                  participarea IMM-urilor și a actorilor relevanți din afara sectorului feroviar tradițional.
               
            (5)   De asemenea, grupul de reprezentanți ai statelor furnizează informații S2R și joacă rolul de interfață cu aceasta în ceea ce privește următoarele aspecte:
      
                  (a)
               
               
                  stadiul programelor naționale sau regionale de cercetare și inovare de interes și identificarea potențialelor zone de cooperare, inclusiv implementarea tehnologiilor relevante, pentru a permite crearea de sinergii și a evita suprapunerile;
               
            
                  (b)
               
               
                  măsurile specifice luate la nivel național și regional în ceea ce privește acțiunile de difuzare, atelierele tehnice specifice și activitățile de comunicare.
               
            (6)   Grupul de reprezentanți ai statelor poate formula, din proprie inițiativă, recomandări și propuneri adresate consiliului de conducere cu privire la aspecte de natură tehnică, administrativă și financiară, precum și la planurile anuale, în special atunci când acestea afectează interesele naționale sau regionale. Consiliul de conducere ține seama de aceste propuneri și informează fără întârzieri nejustificate grupul de reprezentanți ai statelor cu privire la măsurile luate ca urmare a recomandărilor sau propunerilor respective, inclusiv cu privire la motive, în cazul în care nu s-a luat nicio măsură.
      (7)   Grupul de reprezentanți ai statelor primește informații în mod periodic privind, printre altele, participarea la acțiuni finanțate de întreprinderea comună S2R, rezultatul fiecărei cereri de propuneri și al implementării fiecărui proiect, sinergiile cu alte programe relevante ale Uniunii, precum și privind execuția bugetului întreprinderii comune S2R.
      (8)   Grupul de reprezentanți ai statelor își adoptă propriul regulament de procedură.
      Articolul 15
      Grupuri de lucru
      (1)   Pentru a-și executa sarcinile prevăzute la articolul 2, consiliul de conducere al întreprinderii comune S2R poate constitui un număr limitat de grupuri de lucru care să desfășoare activitățile care le-au fost delegate de consiliul de conducere. Grupurile respective sunt formate din experți și își desfășoară activitatea în mod transparent.
      (2)   Experții care participă la activitatea grupurilor de lucru nu pot face parte din personalul întreprinderii comune S2R.
      (3)   Pentru a asigura o diversitate cât mai mare a cunoștințelor de specialitate, întreprinderea comună S2R încurajează și facilitează participarea la activitatea grupurilor de lucru a IMM-urilor, a organizațiilor de cercetare și a actorilor din afara sectorului feroviar tradițional.
      (4)   Grupurile de lucru sunt prezidate de un reprezentant al întreprinderii comune S2R. Comisia și Agenția Europeană a Căilor Ferate asistă la reuniunile grupurilor de lucru în calitate de observatori.
      Articolul 16
      Surse de finanțare
      (1)   Întreprinderea comună S2R este finanțată în comun de Uniune și de membrii alții decât Uniunea, precum și de entitățile afiliate acestora, prin intermediul unor contribuții financiare plătite în tranșe și al unor contribuții în natură, care constau în costurile suportate de aceștia în cadrul punerii în aplicare a acțiunilor indirecte și nerambursate de întreprinderea comună S2R.
      (2)   Costurile administrative ale întreprinderii comune S2R nu depășesc 27 000 000 EUR și sunt acoperite prin intermediul contribuțiilor financiare împărțite anual în mod egal între Uniune și membrii întreprinderii comune S2R, alții decât Uniunea, în afară de centrele de cercetare și de universități. Contribuția membrilor, alții decât Uniunea, se determină în mod proporțional cu angajamentele bugetare ale fiecăruia dintre ei. În cazul în care o parte din contribuția la costurile administrative nu este utilizată, aceasta poate fi pusă la dispoziție pentru acoperirea costurilor operaționale ale întreprinderii comune S2R.
      (3)   Costurile operaționale ale întreprinderii comune S2R sunt acoperite prin intermediul:
      
                  (a)
               
               
                  unei contribuții financiare din partea Uniunii;
               
            
                  (b)
               
               
                  contribuțiilor în natură ale membrilor, alții decât Uniunea, și ale entităților afiliate acestora, care constau în costurile suportate de aceștia în cadrul punerii în aplicare a acțiunilor indirecte, din care se scad contribuția întreprinderii comune S2R și orice altă contribuție a Uniunii la costurile respective.
               
            (4)   Resursele întreprinderii comune S2R incluse în bugetul acesteia constau în următoarele contribuții:
      
                  (a)
               
               
                  contribuțiile financiare ale membrilor la costurile administrative;
               
            
                  (b)
               
               
                  contribuția financiară a Uniunii la costurile operaționale;
               
            
                  (c)
               
               
                  orice venituri obținute de întreprinderea comună S2R;
               
            
                  (d)
               
               
                  orice alte contribuții financiare, resurse și venituri.
               
            (5)   Orice dobândă generată de contribuțiile plătite de membrii întreprinderii comune S2R este considerată venit al întreprinderii comune.
      (6)   Toate resursele întreprinderii comune S2R sunt dedicate atingerii obiectivelor prevăzute la articolul 2 din prezentul regulament.
      (7)   Întreprinderea comună S2R este proprietara tuturor activelor pe care le generează sau care i se transferă în scopul atingerii obiectivelor sale prevăzute la articolul 2 din prezentul regulament.
      (8)   Sub rezerva articolului 24 alineatul (4), nu se efectuează nicio plată în favoarea membrilor întreprinderii comune S2R prin distribuirea oricărui venit rămas după plata cheltuielilor.
      Articolul 17
      Alocarea contribuției Uniunii
      (1)   Contribuția financiară a Uniunii la întreprinderea comună S2R afectată costurilor operaționale menționate la articolul 3 alineatul (1) litera (a) din prezentul regulament și contribuția suplimentară menționată la articolul 3 alineatul (1) litera (b) din prezentul regulament se alocă după cum urmează:
      
                  (a)
               
               
                  până la 40 % se alocă membrilor fondatori, alții decât Uniunea, și entităților afiliate acestora;
               
            
                  (b)
               
               
                  până la 30 % se alocă membrilor asociați și entităților afiliate acestora;
               
            
                  (c)
               
               
                  cel puțin 30 % se alocă prin intermediul cererilor competitive de propuneri și al procedurilor de ofertare.
               
            (2)   Finanțarea menționată la alineatul (1) se alocă în urma evaluării propunerilor de către experți independenți.
      (3)   Angajamentele financiare ale întreprinderii comune S2R nu depășesc resursele financiare disponibile sau alocate bugetului său de către membrii acesteia.
      Articolul 18
      Exercițiul financiar
      Exercițiul financiar începe la 1 ianuarie și se încheie la 31 decembrie.
      Articolul 19
      Planificarea operațională și financiară
      (1)   Directorul executiv elaborează și înaintează consiliului de conducere, spre adoptare, un proiect de plan anual de lucru, bazat pe planul general S2R, care cuprinde un plan detaliat al activităților de cercetare și inovare, activitățile administrative și estimările de cheltuieli aferente acestora pentru anul următor. Proiectul de plan de lucru include, de asemenea, valoarea estimată a contribuțiilor care urmează să fie făcute în conformitate cu articolul 16 alineatul (3) litera (b).
      (2)   Planul anual de lucru pentru un anumit an se adoptă până la sfârșitul anului precedent. Planul anual de lucru este făcut public.
      (3)   Directorul executiv elaborează proiectul anual de buget pentru anul următor și îl înaintează consiliului de conducere spre adoptare.
      (4)   Bugetul anual pentru un anumit an este adoptat de consiliul de conducere până la sfârșitul anului precedent.
      (5)   Bugetul anual este adaptat pentru a se ține cont de valoarea contribuției Uniunii prevăzută în bugetul Uniunii.
      Articolul 20
      Raportarea operațională și financiară
      (1)   Directorul executiv prezintă anual consiliului de conducere un raport referitor la executarea sarcinilor sale în conformitate cu regulamentul financiar al întreprinderii comune S2R.
      (2)   În termen de două luni de la încheierea fiecărui exercițiu financiar, directorul executiv prezintă consiliului de conducere spre aprobare un raport anual de activitate referitor la progresul înregistrat de întreprinderea comună S2R în anul calendaristic anterior, în special în ceea ce privește planul anual de lucru pentru anul respectiv. Raportul include, printre altele, informații cu privire la următoarele aspecte:
      
                  (a)
               
               
                  cercetare, inovare și alte acțiuni desfășurate și cheltuielile aferente;
               
            
                  (b)
               
               
                  acțiunile prezentate, inclusiv o defalcare în funcție de tipul de participant, inclusiv IMM-uri, și în funcție de țară;
               
            
                  (c)
               
               
                  acțiunile selectate pentru finanțare, inclusiv o defalcare în funcție de tipul de participant, inclusiv IMM-uri, și de țară, cu indicarea contribuției întreprinderii comune S2R destinată participanților și acțiunilor individuale;
               
            
                  (d)
               
               
                  progresele înregistrate în privința atingerii obiectivelor prevăzute la articolul 2 alineatul (2) din prezentul regulament și propuneri de alte acțiuni necesare în vederea îndeplinirii acestor obiective. După ce a fost aprobat de consiliul de conducere, raportul anual de activitate este transmis grupului de reprezentanți ai statelor și este făcut public.
               
            (3)   Întreprinderea comună S2R prezintă Comisiei un raport anual în conformitate cu articolul 60 alineatul (5) din Regulamentul (UE, Euratom) nr. 966/2012.
      (4)   Până la data de 1 martie din următorul exercițiu financiar, contabilul întreprinderii comune S2R comunică conturile provizorii contabilului Comisiei și Curții de Conturi.
      Până la data de 31 martie a exercițiului financiar următor, întreprinderea comună S2R transmite raportul privind gestiunea bugetară și financiară Parlamentului European, Consiliului și Curții de Conturi.
      După primirea observațiilor formulate de Curtea de Conturi cu privire la conturile provizorii ale întreprinderii comune S2R, în temeiul articolului 148 din Regulamentul (UE, Euratom) nr. 966/2012, contabilul stabilește conturile finale ale întreprinderii comune S2R, iar directorul executiv le transmite pentru aviz consiliului de conducere.
      Consiliul de conducere emite un aviz privind conturile finale ale întreprinderii comune S2R.
      Până la data de 1 iulie după încheierea fiecărui exercițiu financiar, directorul executiv transmite conturile definitive, împreună cu avizul consiliului de conducere, Parlamentului European, Consiliului, Comisiei și Curții de Conturi.
      Conturile finale se publică în Jurnalul Oficial al Uniunii Europene până la data de 15 noiembrie a exercițiului financiar următor.
      Până la 30 septembrie, Directorul executiv trimite Curții de Conturi un răspuns la observațiile acesteia făcute în cadrul raportului său anual. Directorul executiv trimite, de asemenea, acest răspuns consiliului de conducere.
      Directorul executiv transmite Parlamentului European, la cererea acestuia din urmă, eventualele informații necesare pentru buna derulare a procedurii de descărcare de gestiune pentru exercițiul financiar în cauză, în conformitate cu articolul 165 alineatul (3) din Regulamentul (UE, Euratom) nr. 966/2012.
      (5)   Conturile întreprinderii comune S2R sunt examinate de un organism de audit independent, după se prevede la articolul 60 alineatul (5) din Regulamentul (UE, Euratom) nr. 966/2012.
      Articolul 21
      Auditul intern
      Auditorul intern al Comisiei exercită, în cazul întreprinderii comune S2R, aceleași competențe pe care le exercită în raport cu Comisia.
      Articolul 22
      Răspunderea membrilor și asigurarea
      (1)   Răspunderea financiară a membrilor în ceea ce privește datoriile întreprinderii comune S2R se limitează la contribuția deja plătită de aceștia pentru costurile administrative.
      (2)   Întreprinderea comună S2R subscrie și menține o asigurare adecvată.
      Articolul 23
      Conflictele de interese
      (1)   În îndeplinirea activităților lor, întreprinderea comună S2R, organismele sale și personalul său evită orice conflict de interese.
      (2)   Consiliul de conducere adoptă norme de prevenire și gestionare a conflictelor de interese în ceea ce privește membrii, organismele, personalul și personalul detașat al întreprinderii comune. În normele respective trebuie să se prevadă evitarea unui conflict de interese în cazul reprezentanților membrilor care fac parte din consiliul de conducere.
      Articolul 24
      Lichidarea
      (1)   Întreprinderea comună S2R se lichidează la încheierea perioadei prevăzute la articolul 1 din prezentul regulament.
      (2)   Procedura de lichidare se declanșează automat în cazul în care Comisia sau toți membrii, alții decât Uniunea, se retrag din întreprinderea comună S2R.
      (3)   În scopul derulării procedurilor de lichidare a întreprinderii comune, consiliul de conducere numește unul sau mai mulți lichidatori care se conformează deciziilor consiliului de conducere.
      (4)   În momentul lichidării întreprinderii comune, activele sale sunt utilizate pentru compensarea pasivelor și a cheltuielilor legate de lichidarea sa. Orice surplus se distribuie membrilor la momentul lichidării, proporțional cu contribuția financiară a fiecăruia la întreprinderea comună S2R. Orice astfel de surplus distribuit Uniunii se restituie către bugetul Uniunii.
      (5)   Se instituie o procedură ad hoc pentru asigurarea gestionării adecvate a acordurilor încheiate sau a deciziilor adoptate de întreprinderea comună S2R, precum și a contractelor de achiziții cu o durată care depășește durata întreprinderii comune.
      
         (1)  Directiva 2012/34/UE a Parlamentului European și a Consiliului din 21 noiembrie 2012 privind instituirea spațiului feroviar unic european (JO L 343, 14.12.2012, p. 32).
      
         (2)  Directiva 2008/57/CE a Parlamentului European și a Consiliului din 17 iunie 2008 privind interoperabilitatea sistemului feroviar în Comunitate (JO L 191, 18.7.2008, p. 1).
   
   
      ANEXA II
      MEMBRII FONDATORI AI ÎNTREPRINDERII COMUNE S2R, ALȚII DECÂT UNIUNEA
      
                  1.
               
               
                  ALSTOM TRANSPORT
               
            
                  2.
               
               
                  ANSALDO STS
               
            
                  3.
               
               
                  BOMBARDIER TRANSPORTATION
               
            
                  4.
               
               
                  CONSTRUCCIONES Y AUXILIAR DE FERROCARRILES
               
            
                  5.
               
               
                  NETWORK RAIL
               
            
                  6.
               
               
                  SIEMENS AKTIENGESELLSCHAFT
               
            
                  7.
               
               
                  THALES
               
            
                  8.
               
               
                  TRAFIKVERKET